Suomen Kuvalehti kertoi 7. syyskuuta, että Verohallinto oli vuonna 2013 määrännyt pimeiden lahjojen verovalvontaan 30 000 euron kynnyksen. Tätä pienemmät erheet piti katsoa läpi sormien. Verohallinto syytti ensin lehteä virheellisestä uutisesta, mutta myönsi pian ohjeen aidoksi. Tavoitimme Verohallinnon viestintäjohtajan Mikko Mattisen tekstiviestillä.

Hei! Haluaisin sinulta lyhyen puhelinhaastattelun koskien lahjaverovalvontauutista koskevaa verohallinnon viestintää.

”Onnistuu. Laita kysymykset sähköpostiin. Vastaan ensi viikon maanantaina. Olen lomalla.”

Kuka on sijaisesi?

”Laita kysymykset tekstarilla. Kyselen, kuka voisi auttaa.”

Odottelimme Mattiselta turhaan tietoa viestintäjohtajan sijaisesta, joten tavoittelimme haastatteluun viestintäpäällikkö Pirjo Korvolaa. Juuri Korvola oli antanut STT:lle lausunnon, jonka mukaan SK tulkitsi verottajan salaista ohjetta väärin.

Mikko Mattinen on kuulemma lomalla, joten esittäisin sinulle muutaman kysymyksen.

”Joo. Laita minulle kuitenkin sähköpostiin ne kysymykset.”

Ei vaan minä esitän ne tässä puhelimitse.

”Tuota… Minä en pysty juuri nyt vastaamaan. Pyydän, että laitat minulle ne sähköpostiin.”

Miksi et pysty vastaamaan?

”Koska minulla on tässä toinen kiireinen asia juuri meneillään, niin en pysty juuri nyt tähän vastaamaan.”

Tarvitsen vain muutaman minuutin aikaasi. Sitten kun tuo kiireinen asia on tehty, niin voimmeko tehdä puhelinhaastattelun?

”Tota joo, mutta lähetä minulle nyt kuitenkin etukäteen nämä kysymykset.”

En laita kysymyksiä etukäteen, koska minun pitää pystyä esittämään jatkokysymyksiä. Tietämättä, mitä vastaat kysymyksiin, en voi esittää jatkokysymyksiä, joten tämä on pakko tehdä puhelimessa.

”Kuten ihan hyvin tiedät, minun pitää pystyä etukäteen tietämään, mistä aiotaan kysyä.”

Jos haastattelussa ilmenee jotain, mihin et osaa vastata, niin totta kai voimme palata asiaan.

Mutta ei se ole mikään normaali toimintatapa, että vaaditaan kaikki kysymykset etukäteen sähköpostilla. Kyllähän te sen tiedätte.

”Minä pyydän nyt ne kysymykset sähköpostilla, ja jos se ei ole mahdollista, niin sitten minä en voi vastata sinun kysymyksiisi.”

Viestintäasiantuntija kieltäytyy puhelinhaastattelusta?

”Joo. Minä pyydän ne etukäteen kyllä sähköpostilla.”

Kaikki kysymykset?

”Ne pääkysymykset, jotka sulla on esittää.”

Viestintäpäällikkö Korvola sai kysymykset sähköpostilla.

Hän vastasi viittaamalla Verohallinnon tiedotteeseen eikä vastannut jatkokysymyksiin.